Ervare Kyle Brown is sy plek kwyt in Blitsbok-span wat die naweek aan die Sydney-sewestoernooi in Australië deelneem | SAFFA.com
Die 31-jarige Brown, wat sy buiging in 2008 gemaak het, het verlede week in die Hamilton-toernooi in Nieu-Seeland die voormalige Blitsbok Frankie Horne se rekord van 68 toernooie geëwenaar.
Sy plek word ingeneem deur die debutant JC Pretorius, wat die afgelope week sy 21ste verjaardag gevier het.
Pretorius is ’n boorling van Secunda wat aan die Hoër Tegniese Skool Middelburg gematrikuleer het en die Suid-Afrikaanse Skolespan in 2016 verteenwoordig het. Hy het ook in 2018 vir die Junior Springbokke uitgedraf.
Pretorius is reeds ’n geruime tyd deel van die vergrote Blitsbok-oefengroep en dit is bekend dat die span se afrigter, Neil Powell, hoë verwagting van hom koester.
Daar is diegene wat Pretorius vergelyk met Kwagga Smith, wat tot ’n seisoen of twee gelede een van die sterre in die Blitsbok-span was en self aan die HTS Middelburg gematrikuleer het.
Pretorius sê hy is oorgehaal om die naweek sy staal te wys en hoop om soos die einste Smith destyds waarde tot die span te voeg.
“Ek was van skool af ’n harde werker en bring ’n baie hoë werkverrigting soos Kwagga Smith en Kyle Brown na die span en ek hoop om soos hulle te kan speel,” sê hy.
Horne sê by navraag dit is opwindend om iemand van Pretorius se kaliber in die groep te hê.
“Die Blitsbokke kort iemand wat ’n doring in die ander spanne se vlees kan wees, en JC is so iemand. Hy het ’n hoë werkverrigting en sal gretig wees.
“Hierdie is die seisoen om ouens soos hy in te bring, en onthou die span verloor niks deur hom speelkans te gee nie,” sê Horne.
Brown is die plaasvervanger vir die Sydney-toernooi.
* Blitsbok-groep (aantal toernooie in hakies): 1. Philip Snyman (57, k), 2. Chris Dry (65), 3. Impi Visser (3), 4. Zain Davids (16), 5. Werner Kok (40), 6. JC Pretorius (0), 7. Branco du Preez (64), 8. Selvyn Davids (8), 9. Justin Geduld (39), 10. Dewald Human (7), 11. Siviwe Soyizwapi (21), 12. Stedman Gans (12). PLAASVERVANGER: Kyle Brown.
« Not a good day to be a proud South African – South Africa, the 73rd most corrupt country in the world according to the Perceptions Index
Germany, the UK, and the USA have sent an ‘unprecedented’ letter to Ramaphosa warning him that he needs to take action against ongoing corruption taking place in SA »